**БАТЛАВ**

**УЛСЫН ИХ ХУРЛЫН**

**ГИШҮҮН Ш.АДЬШАА**

**ХЯНАН ШАЛГАХ ТҮР ХОРОО БАЙГУУЛАХ ТУХАЙ МОНГОЛ УЛСЫН ИХ ХУРЛЫН ТОГТООЛЫН ТӨСЛИЙН ҮЗЭЛ БАРИМТЛАЛ**

**Нэг.Тогтоолын төсөл боловсруулах үндэслэл, шаардлага**

Монгол Улсын эдийн засгийн гол тулгуур нь уул уурхайн салбар бөгөөд өнгөрсөн оны байдлаар Монгол Улсын дотоодын нийт бүтээгдэхүүний 24 хувь, экспортын 93 хувь, гадаад шууд хөрөнгө оруулалтын 76 хувь, улсын төсвийн нийт орлогын 30 орчим хувь буюу 4 их наяд төгрөгийн татварыг эрдэс баялгийн салбараас төвлөрүүлжээ. Манай улс газрын хэвлийн баялагтаа тулгуурлаж ашигтай, ил тод хариуцлагатай, хүний эрүүл мэндэд аюулгүй, байгаль орчинд ээлтэй дэвшилтэт техник, технологи, менежмент бүхий олборлох болон нэмүү өртөг шингэсэн эрдэс бүтээгдэхүүн боловсруулах үйлдвэрлэлийг хөгжүүлэх, тээвэр ложистикийн зөв бодлого баримтлах нэн шаардлагатай байна.

2022 оны батлагдсан төсвийн дагуу уул уурхайн салбараас нийт 4.2 их наяд төгрөгийн орлого төвлөрүүлэхээр тооцоолсон. Үүний 1.3 их наяд төгрөгийг нүүрсний экспортоос олохоор төлөвлөж, үүний тулд 2022 онд нийт 18.0 сая тонн нүүрс экспортлохоор төлөвлөсөн ч энэ оны эхний 4 сарын байдлаар 3.8 сая тонн нүүрс экспортод гаргасан нь оны эцэст төлөвлөсөн хэмжээний экспорт хийх боломжгүй нөхцөл бодитоор үүсээд байна.

Өнгөрсөн жилээс эхлэн өнөөг хүртэл уул уурхайн бүтээгдэхүүний үнэ өсөж байгаа хэдий ч манай төрийн өмчит компаниудын борлуулалтын үнэ дэлхийн зах зээлийн үнээс 3 дахин бага байна. Түүнчлэн Монгол Улсын хилээр нэвтрэх тээврийн хэрэгслийн зардал хэт өссөн, үүнээс улбаалан өргөн хэрэглээний бараа бүтээгдэхүүний үнэ ч мөн өссөн шалтгаан нөхцлийг тогтоох шаардлагатай байна.

Сүүлийн жилүүдэд дунд, урт хугацааны хөгжлийн бодлого, төлөвлөлтийн баримт бичгүүд боловсруулж, Улсын Их Хурлаар батлуулсан. Гэвч бодлого хөтөлбөрүүд нь тооцоо судалгаа дутуу, бодит байдалтай нийцгүй, залгамж чанаргүй, төсөвтэй уялдаагүй, санхүүжилтийн асуудал нь бүрхэг, тодорхойгүй хэвээр байсаар байна. Уул уурхайн салбар гадаад зах зээл тэр дундаа дэлхийн түүхий эдийн зах зээлийн үнийн өсөлтөөс ихээхэн хамааралтай болсон. Энэхүү онцлогийг харгалзан түүхий эдийн экспорт давамгайлсан манай улсын хувьд уул уурхайн салбарын хөрөнгийг Монгол дахь банкаар дамжуулах, бизнесийн таатай орчин бүрдүүлэх нь манай улс гадаад валютын нөөцөө нэмэгдүүлэн үүсээд буй эдийн засгийн хямралыг даван туулахад дөхөм болох юм.

Иймд уул уурхайн компаниудын нүүрсний олборлолт, экспортоос олсон ашгийг Монгол Улсын валютын нөөцийг нэмэгдүүлэхээр ашиглах төрийн урт хугацааны хөгжлийн бодлогод тулгуурлаж, газрын хэвлийн баялгийн үр өгөөжийг нэмэгдүүлэх, улмаар тогтвортой олон тулгуурт эдийн засгийн бүтцийг бий болгох, уул уурхайн салбарт хэрэгжиж буй хууль, тогтоомжийн хэрэгжилтэд хяналт тавих, тус салбараас Монгол Улсын хүртэж буй орлогын урсгалыг хянах, хилийн боомтуудаар ачаа, тээвэр, нүүрс нэвтрүүлэх болон чөлөөт бүсийн үйл ажиллагаанд учирч буй хүндрэлийн шалтгаан нөхцлийг олж тогтоох, хянан шалгах, улмаар уг хүндрэлийг даван туулах арга замыг тодорхойлох практик болоод хууль зүйн шаардлагын хүрээнд хянан шалгах, түр хороо байгуулах талаар тогтоолын төслийг боловсруулна.

**Хоёр.Тогтоолын төслийн зохицуулах харилцаа, хамрах хүрээ**

Тогтоолын төсөл нь 6 заалттай байх бөгөөд нэгдүгээрт хянан шалгах түр хороог байгуулах үндэслэл, хоёрдугаарт хянан шалгах түр хорооны хяналт шалгалтын сэдэв, гурав, дөрөвдүгээрт хянан шалгах түр хорооны тусгай шалгалтын хүрээ хязгаарыг 8 тодорхой асуудлаар ангилан тогтоож, тавдугаарт хянан шалгах түр хорооны бүрэлдэхүүн, зургадугаар тогтоолыг дагаж мөрдөх хугацааг тогтоолоо. Тогтоолын төсөл нь Хууль тогтоомжийн тухай хууль болон Улсын Их Хурлын хяналт шалгалтын тухай хуульд заасан үндэслэл, шаардлагын дагуу боловсруулагдсан болно.

**Гурав.Тогтоолын төсөл батлагдсаны дараа үүсэж болох нийгэм, эдийн засаг, хууль зүйн үр дагавар, тэдгээрийг шийдвэрлэх талаар авч хэрэгжүүлэх арга хэмжээний санал**

Энэхүү тогтоолын төсөл нь Монгол Улсын Үндсэн хууль болон бусад хуультай бүрэн нийцэж байгаа болно. Тогтоолын төсөлтэй холбогдуулан бусад хууль тогтоомжид нэмэлт, өөрчлөлт оруулах шаардлагагүй болно.

---o0o---